6.9.2022
MT
Il-Ġurnal Uffiċjali tal-Unjoni Ewropea
C 342/19 It-Tlieta 15 ta’ Frar 2022
pilastri kif imħabbar mill-President tal-Kummissjoni fl-Ittra ta' Intenzjoni tagħha dwar l-Istat tal-Unjoni tal-2021; jistieden lill-Kunsill jadotta malajr tali proposti biex dawn isiru effettivi mill-2023; jistieden lill-Istati Membri jikkunsidraw li jippromwovu ftehimiet internazzjonali simili għal tipi oħra ta' taxxi xierqa;
Rakkomandazzjonijiet u oqsma għar-riforma
17.
Jindika li f'oqsma ta' importanza kbira għall-funzjonament tas-suq uniku, bħat-tassazzjoni, u tal-unjoni tas-swieq kapitali, tinħtieġ aktar armonizzazzjoni jew permezz ta' koordinazzjoni aħjar tal-Istati Membri jew azzjoni tal-UE;
18.
Jisħaq li l-Istati Membri għadhom jużaw diversi kriterji biex jiddeterminaw l-istatus ta' residenza tat-taxxa, li joħloq riskju ta' tassazzjoni doppja jew nontassazzjoni doppja; ifakkar, f'dan ir-rigward, l-inizjattivi enfasizzati fil-pjan ta' azzjoni tal-Kummissjoni ta' Lulju 2020 bil-għan li titressaq proposta leġiżlattiva sal-2022 jew l-2023, sabiex jiġi ċċarat meta l-kontribwenti li jkunu attivi bejn il-fruntieri fl-UE għandhom jitqiesu bħala residenti għal finijiet ta' taxxa; jistenna bil-ħerqa din il-proposta li għandu jkollha l-għan li tiżgura determinazzjoni aktar konsistenti tar-residenza tat-taxxa fi ħdan is-suq uniku;
19.
Jinnota li d-diġitalizzazzjoni u d-dipendenza qawwija minn assi intanġibbli li joħolqu sfidi għas-sistema tat-taxxa attwali jeħtieġu livell għoli ta' koordinazzjoni u armonizzazzjoni tal-politika sabiex jiġu stabbiliti kundizzjonijiet ekwi u jiġi żgurat li l-kumpaniji diġitali jkunu qed jikkontribwixxu b'mod ġust għas-soċjetajiet fejn jagħmlu n-negozju; jinnota l-fatt li xi Stati Membri mexxew bl-introduzzjoni ta' taxxi diġitali nazzjonali minkejja n-negozjati li għaddejjin bħalissa fil-livell tal-UE u tal-OECD; jinnota li dan kellu impatt pożittiv fuq id-dibattitu internazzjonali; jisħaq li dawn il-miżuri nazzjonali għandhom jitneħħew gradwalment wara l-implimentazzjoni ta' soluzzjoni internazzjonali effettiva;
20.
Ifakkar li l-UE qablet li timplimenta riżorsa proprja ġdida bbażata fuq imposta diġitali bħala mod kif tiffinanzja l-istrument ta' rkupru NextGenerationEU, u jħeġġeġ lill-Kummissjoni tressaq proposti alternattivi li jkunu kompatibbli mal-impenji internazzjonali;
21.
Jiddeplora l-fatt li d-differenzi fil-proċeduri taż-żamma tat-taxxa minn ras il-għajn u tar-rimborż tat-taxxa miżmuma minn ras il-għajn għadhom ostakolu konsiderevoli għal aktar integrazzjoni tal-unjoni tas-swieq kapitali; jilqa' t-tħabbira tal-Kummissjoni li tipproponi inizjattiva leġiżlattiva għall-introduzzjoni ta' sistema komuni, standardizzata u madwar l-UE għall-ħelsien mit-taxxa minn ras il-għajn fis-sors;
22.
Jiddeplora l-predispożizzjoni favur id-dejn fit-tassazzjoni korporattiva li tippermetti tnaqqis ġeneruż fit-taxxa fuq il-pagamenti tal-imgħax, filwaqt li l-kostijiet tal-finanzjament mill-ekwità ma jistgħux jitnaqqsu b'mod simili; jenfasizza l-iżvantaġġi strutturali li jiffaċċjaw il-kumpaniji li jiddependu mill-finanzjament mill-ekwità, b'mod partikulari jekk ikunu kumpaniji ġodda u żgħar b'aċċess limitat għall-kreditu; jinnota li l-predispożizzjoni favur id-dejn tista' tinċentiva lill-kumpaniji jidħlu f'wisq dejn;
23.
Jinnota li l-predispożizzjoni favur id-dejn tvarja b'mod konsiderevoli bejn l-Istati Membri; jinnota l-fatt li xi Stati Membri introduċew benefiċċji għal ekwità korporattiva sabiex jindirizzaw din il-kwistjoni; ifakkar li wħud minn dawn il-benefiċċji għall-ekwità korporattiva ġew sfruttati bħala lakuni fit-taxxa, li jippermettu lill-intrapriżi multinazzjonali jnaqqsu b'mod artifiċjali l-imgħaxijiet nazzjonali; jisħaq li approċċ Ewropew komuni jkun preferibbli sabiex jiġu evitati distorsjonijiet fis-suq uniku;
24.
Ifakkar li tali predispożizzjoni tista' tiġi indirizzata jew billi jiġi permess tnaqqis ġdid fil-kostijiet relatati mal-finanzjament mill-ekwità jew billi jitnaqqsu l-possibbiltajiet ta' tnaqqis tal-imgħax; ifakkar li l-Parlament ippropona li jiġi limitat it-tnaqqis fil-kostijiet tas-self eċċessivi sa 20 % tal-qligħ tal-kontribwent qabel l-imgħax, it-taxxa, id-deprezzament u l-amortizzament filwaqt li l-Kunsill adotta limitu ogħla sa 30 % (10); ifakkar li, skont l-OECD, proporzjon ta' 30 % jista' jkun għoli wisq biex jipprevjeni b'mod effettiv l-erożjoni tal-bażi u t-trasferiment tal-profitt (11);
(10) (11)
Pożizzjoni tal-Parlament Ewropew tat-8 ta' Ġunju 2016 dwar il-proposta għal direttiva tal-Kunsill li tistabbilixxi regoli kontra l-prattiki ta' evitar tat-taxxa li jaffettwaw direttament il-funzjonament tas-suq intern (ĠU C 86, 6.3.2018, p. 176).
OECD, Public Discussion Draft – BEPS Action 4: Interest Deductions And Other Financial Payments (Abbozz ta' Diskussjoni Pubblika dwar l-azzjoni 4 tal-BEPS: Tnaqqis tal-imgħax u pagamenti finanzjarji oħrajn), 2014